石炭
作者：蘇軾
朝代：宋

paragraphs: 君不見前年雨雪行人斷，城中居民風裂骭。
濕薪半束抱衾裯，日暮敲門無處換。
豈料山中有遺寶，磊落如䃜萬車炭。
流膏迸液無人知，陣陣腥風自吹散。
根苗一發浩無際，萬人鼓舞千人看。
投泥潑水愈光明，爍玉流金見精悍。
南山栗林漸可息，北山頑鑛何勞鍛。
爲君鑄作百鍊刀，要斬長鯨爲萬段。